इस नैरोगेज की एक्सप्रेस ट्रेन में कुल 10 कोच होते हैं। इसमें बीच में एक प्रथम श्रेणी का भी कोच लगा होता है। वास्तव में जिस कोच को फर्स्ट क्लास का डिब्बा बनाया गया है यह अतीत में अधिकारियों का इंस्पेक्सन कोच हुआ करता था। इसमें एक हिस्सा अधिकारियों का विश्रामालय था तो दूसरा हिस्सा रसोई घर। रसोई घर और विश्रामालय जाने के लिए अलग अलग दरवाजे होते थे। अब इनमें मामूली बदलाव कर यात्रियों के बैठने के लिए बना दिया गया है। लेकिन रसोई यान वाले हिस्से और मुख्य हिस्से के बीच अंदर से कोई संपर्क नहीं है। सातपुड़ा एक्सप्रेस में प्रथम श्रेणी का किराया 400 रुपये है। इसके प्रथम श्रेणी में बैठकर आपको ऐसा एहसास होता है मानो आप किसी घर के ड्राइंग रूम में बैठकर सफर कर रहे हों। इस श्रेणी में सफर के लिए रेलवे की वेबसाइट पर अग्रिम आरक्षण कराया जा सकता है। वहीं द्वितीय श्रेणी में सतपुड़ा एक्सप्रेस में बालाघाट से जबलपुर का किराया 70 रुपये है। बालाघाट से जबलपुर के बीच कुल 24 मध्यवर्ती स्टेशन हैं पर सतपुड़ा एक्सप्रेस सिर्फ 9 स्टेशनों पर रुकती है। पर पहाड़ों की ये रानी ट्रेन आपको 27 से 30 किलोमीटर प्रतिघंटे की औसत रफ्तार में जबलपुर पहुंचाती है। अगर आप सातपुड़ा के घने जंगलों को देखने की तमन्ना रखते हैं तो सतपुड़ा एक्सप्रेस में बैठकर सफर करने से बेहतरीन तरीका और कुछ नहीं हो सकता है।